**Predkladacia správa**

Podpredseda vlády Slovenskej republiky pre investície a informatizáciu predkladá na rokovanie vlády Slovenskej republiky „Návrh pilotnej podpory projektov experimentálneho vývoja
a inovácií pre budovanie rozumných miest[[1]](#footnote-1) v Slovenskej republike“ (ďalej len „návrh“) ako iniciatívny materiál. Účelom návrhu je vytvoriť podmienky na pilotnú podporu projektov experimentálneho vývoja a inovácií pre budovanie rozumných miest v Slovenskej republike, a to realizáciou projektov malých a stredných podnikov implementáciou pilotnej schémy,[[2]](#footnote-2) pričom financovanie pilotných projektov má byť zabezpečené na základe nového finančného nástroja pozostávajúceho z nasledovných foriem:

1. pomoci podnikom z verejných zdrojov Slovenskej republiky v súlade s pravidlami minimálnej pomoci (*de minimis*) alebo
2. podpory podnikom zo zahraničných súkromných zdrojov formou grantu, najmä z krajín Severnej Ameriky, alebo možnosti využívať technologické centrá nadnárodných korporácií alebo transfer know-how a technológií alebo
3. z vlastných zdrojov podporených podnikov (za účelom zvýšenia motivácie a vyššej angažovanosti podnikov na dosahovaní stanovených cieľov).

Schéma podporí medzinárodnú spoluprácu vo vývoji a inováciách v oblasti rozumných miest
a prispeje k nadväzovaniu nových kontaktov a novej spolupráce vo vývoji a inováciách medzi slovenskými podnikmi a zahraničnými technologickými korporáciami. Výsledkom tejto medzinárodnej spolupráce budú testované riešenia projektov v oblasti rozumných miest pre samosprávy v Slovenskej republike, čo ešte viac napomôže k zlepšeniu a zintenzívneniu vzťahov medzi podnikateľským sektorom a miestnou samosprávou, ako aj k zatraktívneniu slovenských miest navonok.

Návrh má negatívny vplyv na rozpočet verejnej správy (vo výške 1 000 000 Eur). Vplyvy
na podnikateľské prostredie, životné prostredie, informatizáciu, sociálne vplyvy a vplyvy
na služby verejnej správy pre občana sa v rámci plánovaného pilotného opatrenia podpory projektov nedajú vopred kvantifikovať ani odhadnúť.

Materiál bol predmetom medzirezortného pripomienkového konania, ktorého výsledky
sú uvedené vo vyhodnotení a na rokovanie vlády Slovenskej republiky sa predkladá bez rozporov.

1. Výraz rozumné mesto pochádza z anglického pojmu *Smart Cities*. [↑](#footnote-ref-1)
2. Schéma pomoci *de minimis*. [↑](#footnote-ref-2)